আন্দোলনের সময় রাত জাগাই সার, সিঙ্গুরের ইতিহাসে ঠাঁই পেলেন না মদন মিত্র!  
অষ্টম শ্রেণির ইতিহাস বইয়ে সিঙ্গুর আন্দোলনে অংশগ্রহণকারী হিসাবে তৃণমূলের একগুচ্ছ নেতা-মন্ত্রীর নাম থাকলেও প্রাক্তন মন্ত্রী মদনের উল্লেখ নেই।
প্রসঙ্গত, গত বছর সুপ্রিম কোর্ট সিঙ্গুরের কৃষকদের জমি ফিরিয়ে দেওয়ার নির্দেশ দেয়। তখনই শিক্ষামন্ত্রী পার্থ চট্টোপাধ্যায় জানিয়েছিলেন, অষ্টম শ্রেণির ইতিহাস বইয়ে পড়ানো হবে সিঙ্গুর আন্দোলন। 
চলতি বছরে অন্য বিষয়ের বই নির্দিষ্ট সময়ে স্কুলে পৌঁছে গেলেও ক্লাস শুরুর প্রায় দেড় মাস পরেও অমিল ছিল অষ্টম শ্রেণির ইতিহাস বই। সম্প্রতি মধ্যশিক্ষা পর্ষদ সেই বই স্কুলে স্কুলে পাঠানোর কাজ শুরু করেছে। 
সেই বইয়ে রয়েছে— ‘আন্দোলনকে সুসংহত করে তার নেতৃত্ব দিলেন শ্রীমতি মমতা বন্দ্যোপাধ্যায়। সঙ্গে ছিলেন তৎকালীন বিরোধী দলনেতা পার্থ চট্টোপাধ্যায়’। আন্দোলনে অংশগ্রহণকারীদের প্রসঙ্গে বলা হয়েছে— ‘ছিলেন তপন দাশগুপ্ত, শোভন চট্টোপাধ্যায়, ফিরহাদ হাকিম, শোভনদেব চট্টোপাধ্যায়, সুব্রত বক্সি, মুকুল রায়, রবীন্দ্রনাথ ভট্টাচার্য, বেচারাম মান্না’। এই তালিকায় মদনের নাম না থাকায় শুরু হয়েছে বিতর্ক। তৃণমূলের এক নেতার কথায়, ‘‘প্রথম থেকেই সিঙ্গুরের আন্দোলনে ছিলেন মদন। দুর্গাপুর এক্সপ্রেসওয়েতে ধর্নামঞ্চ চলাকালীন তাঁর ভূমিকা ছিল উল্লেখযোগ্য। মদনের নাম না থাকা দুর্ভাগ্যজনক।’’
কেন ব্রাত্য মদন? মধ্যশিক্ষা পর্ষদের সভাপতি কল্যাণময় গঙ্গোপাধ্যায় বলেন, ‘‘এই বিষয়ে আমি কিছু বলতে পারব না। যাঁরা এই বই তৈরি করেছেন, তাঁরাই বলতে পারবেন।’’ সিলেবাস কমিটির চেয়ারম্যান অভীক মজুমদারের সঙ্গে যোগাযোগের চেষ্টা হলেও তিনি ফোন ধরেননি। টেক্সট মেসেজেরও জবাব দেননি। মদনের ফোন ছিল ‘নট রিচেবল’। ফোন কেটে দিয়েছেন শিক্ষামন্ত্রী পার্থও।
পাঠ্যবইয়ে রাজনৈতিক নেতাদের নাম দেওয়া নিয়ে ক্ষোভপ্রকাশ করেছে শিক্ষক সংগঠনগুলি। ‘নিখিলবঙ্গ শিক্ষক সমিতি’র (এবিটিএ) নেতা কৃষ্ণপ্রসন্ন ভট্টাচার্য বলেন, ‘‘ছাত্রছাত্রীদের আগে রবীন্দ্রনাথ, নজরুলের কথা পড়াতাম। এখন তাঁদের সঙ্গে বেচারাম মান্নার কথাও পড়াতে হবে!’’ ‘মাধ্যমিক শিক্ষক ও শিক্ষাকর্মী সমিতি’র (এসটিইএ) নেতা বিশ্বজিৎ মিত্রের কথায়, ‘‘আলোচনা ছাড়া এভাবে সাম্প্রতিক একটি আন্দোলনের কথা সিলেবাসে ঢুকিয়ে দেওয়া দুভার্গ্যজনক।’’